Det norske forsvarets utskifting av M109

**Det norske forsvarets utskifting av M109** omhandler Artilleribataljonens bytte av artilleri fra M109A3GNM til K9 Thunder 155 mm L/52.

Sørkoreanske Hanwha Land Systems er produsent av det nye artillerisystemet, som har fått navnet VIDAR (Versatile InDirect ARtillery system). Kontrakten omfattet 24 K9-skyts med 6 tilhørende K10 ammunisjonskjøretøy. I tillegg ble det inngått opsjonsavtale om ytterligere artillerisystemer. 

Kontrakten inkluderte også at vedlikehold av vognene skal finne sted ved Bjerkvik Tekniske Verksted i Nordland der også de finske vognene skal vedlikeholdes. Hanwha stilte verkstedstøtte ved at en en ingeniør og to teknikere var på plass i Bjerkvik fra desember 2019. Prosjektets totale kostnadsramme var cirka 3,2 milliarder kroner. 

Utskiftingen av artilleriet ble fullført høsten 2020, da alle vognene var levert til Forsvaret. I 2022 vedtok Stortinget en tilleggsanskaffelse av flere skyts og ammunisjonskjøretøy via opsjonen i den opprinnelige kontrakten. 

## Kandidater
Etter en markedsundersøkelse (RFI) ba Forsvaret i juni 2015 om tilbud fra fire artilleriprodusenter:

* Giat Caesar fra Frankrike
* K9 Thunder fra Sør-Korea
*  Panzerhaubitze 2000 fra Tyskland 
*  M109 KAWEST fra Sveits.

### Forsvarets krav
Det nye norske artilleriet skulle oppfylle krav til rekkevidde, ildkraft, mobilitet, beskyttelse og lave levetidskostnader. Kanonene måtte kunne treffe mål med høy presisjon på rundt 40 kilometers avstand, betydelig lenger enn M109-systemets 28 km. Økt beskyttelse mot blant annet miner, granatsplinter og flatbanevåpen var også sentralt. Forsvarsmateriell ønsket et nærmest ferdigutviklet system med minimale tilpasninger for å holde kostnadene nede. Et annet krav var at systemet allerede måtte være i bruk i et annet land, for å sikre pålitelig informasjon om driftskostnader.

## Uttesting
Kandidatene gjennomførte feltprøver på Regionfelt Østlandet ved Rena. Under testene, skulle de fire skytsene med 155mm kanoner demonstrere sin evne til å ta seg fram og å skyte under norske vinterforhold.

Under testingen på Rena var det observatører fra Danmark og Finland til stede. Begge disse nasjonene var også på jakt etter nytt artilleri. I NORDEFCOs ånd, det nordiske forsvarssamarbeidet, delte man informasjonen som sanket inn. Dette fordi testingen var kostbar, og dermed unngå at finnene eller danskene skulle måtte gjøre dette på nytt. I 2017 bestemte Finland seg for å velge K9 Thunder som nytt artilleri.

De to kandidatene som skåret best i den samlede evalueringen var Hanwha Techwin (tidligere Samsung) med deres K9 Thunder og RUAG med deres oppgraderte M109 (KRAIT). 

Kongsberg Gruppen var med som leverandør av integrerte kampsystemer om bord på artillerivognene.

## Tidslinje

* **2003**  Norge inngikk en intensjonsavtale med Nederland om å overta 18 Panzerhaubitze 2000 fra dem i bytte mot NASAMS. Dette prosjektet ble skrinlagt av Norge i 2004 etter en nøyere vurdering av kostnadene. 
* **2007**  Norge gikk inn i et samarbeidsprosjekt med Sverige om å utvikle og anskaffe Archer. Meningen var at 24 skyts skulle være levert innen utgangen av 2013 og være operative i Norge i løpet av 2014.
***2013** På grunn av forsinkelser, samt utfordringer når det gjaldt funksjon og sikkerhet, trakk Norge seg fra Archer avtalen 6. desember 2013.
* **2015** Forsvaret innhenter tilbud fra fire produsenter, og ønsker nå kjøpe «hyllevare».
* **2016** De fire kandidatene starter i januar med tre ukers testing i Regionfelt Østlandet. De fire skytsene med 155 mm-kanoner ble testet parallelt, på fire adskilte testarenaer som gikk på rullering etter loddtrekning.
* **2017** Daværende forsvarsminister Ine Eriksen Søreide bekrefter i oktober at det skal kjøpes inn nytt artilleri til Hæren.
* **2017** Forsvarsmateriell offentliggjør i desember at Hanwha Land Systems har vunnet anbudet om nytt artilleri til Hæren.
* **2019** Hanwa informerer om at de to første vognene (en K9 og en K10) vil være ferdig bygget i slutten av mars, og er da klare til å starte fabrikktesting i Sør-Korea som er beregnet å ta et halvt år. Begge vognene skal være levert til Norge innen Barbromesse 4. desember.
* **2019** I september mottok Forsvarsmateriell de første artillerisystemene hos leverandøren Hanwha Defence Cooperation i Sør-Korea.
***2019** I november ankommer de tre første vognene Norge. 
***2019** Offisiell avduking på Rena 4. desember.
***2020** Uttesting av skytset på Rena i januar. Testskyting på 11km avstand med «ammunisjonsarven» fra M109.
***2020** Skarpskyting 24. august med en ny type granater fra Nammo med opp mot 40 kilometers rekkevidde (155mm IM HE-ER).
***2020** 25. august sendes de siste artillerivognene fra Sør-Korea. Når disse ankommer Norge via Tyskland i månedsskiftet september/oktober, er leveransen sluttført.
***2020** 11. september ankommer 12 K9 og 3 K10 vogner til Nord-Norge.
***2020** Den første leveransen er komplett og systemet er operativt.
***2022** Forsvarsmateriell inngår en avtale om levering av fire ekstra skyts og åtte ammunisjonskjøretøy, som ble levert tidlig i 2025.
***2025** Forsvarsmateriell inngår en avtale om levering av 24 nye skyts til til Finnmarksbrigaden, med forventet levering til Hæren i 2028.

## Leveranser
Forsvarsmateriell mottok de første artillerisystemene til Hæren hos leverandøren Hanwha Defence Cooperation i september 2019. Artillerisystemene kommer til Rena i desember, der de vil testes en periode. Formell overlevering til Hæren er planlagt høsten 2020.

I slutten av november 2019 ankom en K10 og to K9 vogner Oslo havn.

Resten av vognene ble fordelt på fire månedlige leveranser i mai til august 2020 og ankom Norge to måneder etter. Vognene ble først sendt til Bremen i midten av juli etter seks uker på havet. Da sendte Forsvaret personell nedover for å ta utstyret over på et mindre fartøy før den siste etappen til Sjursøya i Oslo.

## Innfasing i Forsvaret
I mai 2020 ble de første kanonkommandørene utdannet på K9 Thunder, og de første vernepliktige samme høst.

Systemet ble erklært operativt fra høsten 2020.

## Referanser


## Eksterne lenker
* Artillerianskaffelse - Forsvarsmateriell